## Uredba o unutarnjem ustrojstvu Državnog zavoda za normizaciju i mjeriteljstvo

### NN 48/2000 (11.5.2000.), Uredba o unutarnjem ustrojstvu Državnog zavoda za normizaciju i mjeriteljstvo

# VLADA REPUBLIKE HRVATSKE

**1087**

Na temelju članka 60. stavaka 1. i 2. Zakona o sustavu
državne uprave »(Narodne novine«, broj 75/93, 48/99
i 15/2000) Vlada Republike Hrvatske je na sjednici održanoj
5. svibnja 2000. godine donijela

## UREDBU

### O UNUTARNJEM USTROJSTVU DRŽAVNOG ZAVODA ZA NORMIZACIJU I MJERITELJSTVO

I. OPĆE ODREDBE

Članak 1.

Uredbom o unutarnjem ustrojstvu Državnog zavoda za normizaciju
i mjeriteljstvo (u daljnjem tekstu Zavod) određuje se unutarnje
ustrojstvo, nazivi unutarnjih ustrojstvenih jedinica, poslovi
i zadaće koji se obavljaju u okviru tih ustrojstvenih jedinica,
način upravljanja tim jedinicama, te okvirni broj službenika
i namještenika Zavoda.

II. UNUTARNJE USTROJSTVO ZAVODA

Članak 2.

Za obavljanje upravnih i drugih stručnih poslova iz djelokruga
Zavoda ustrojavaju se unutarnje jedinice:

1. Odjel za normizaciju,

2. Odjel za kakvoću,

3. Odjel za mjeriteljstvo,

4. Odjel za izdavačku djelatnost i informacijsko-dokumentacijske
poslove i

5. Odjel za pravne, financijske i zajedničke poslove

Članak 3.

Za obavljanje upravnih i stručnih poslova u Zavodu se ustrojava
i Kabinet ravnatelja.

III. DJELOKRUG UNUTARNJIH USTOJSTVENIH JEDINICA U SASTAVU
ZAVODA

1. ODJEL ZA NORMIZACIJU

Članak 4.

U odjelu za normizaciju obavljaju se upravni i stručni
poslovi koji se odnose na provedbu propisa iz područja
normizacije, kao što su: izrada nacrta normi i ostalih normizacijskih
akata, rad u svezi uspostavljanja tehničkih odbora, pododbora,
radnih grupa, komisija i koordinacijskih tijela, organizacija
i praćenje njihovog rada, suradnja s međunarodnim organizacijama
u području normizacije, vođenje potrebnih evidencija
te obavljanje i drugih poslova s područja normizacije,
kao i poslova po nalogu ravnatelja.

Za obavljanje poslova iz djelokruga odjela ustrojavaju se:

1.1 Odsjek za opća područja,

1.2 Odsjek za područje elektrotehnike i telekomunikacija.

*1.1. Odsjek za opća područja*

Članak 5.

U odsjeku za opća područja obavljaju se poslovi odjela
iz članka 4. ove Uredbe za sva područja osim elektrotehnike
i telekomunikacija.

*1.2. Odsjek za područje elektrotehnike i telekomunikacija*

Članak 6.

U odsjeku za područja elektrotehnike i telekomunikacija
obavljaju se poslovi odjela iz članka 4. ove Uredbe za
područja elektrotehnike i telekomunikacija.

2. ODJEL ZA KAKVOĆU

Članak 7.

Odjel za kakvoću obavlja upravne i stručne poslove
koji se odnose na provođenje zakona i podzakonskih akata u
području ispitivanja, ovlašćivanja i certifikacije,
te homologacije vozila.

Za obavljanje poslova iz djelokruga odjela ustrojavaju se odsjeci:

2.1. Odsjek za ovlašćivanje,

2.2. Odsjek za certificiranje i homologaciju

*2.1. Odsjek za ovlašćivanje*

Članak 8.

Odsjek za ovlašćivanje obavlja upravne i druge stručne
poslove koji se odnose na rješavanje u upravnim stvarima
kod davanja ovlaštenja ispitnim laboratorijima prema područjima
ispitivanja, kod davanja ovlaštenja organizacijama za certifikaciju
proizvoda, postupaka i usluga prema područjima, kod davanja
ovlaštenja organizacijama za certifikaciju sustava kakvoće,
kod davanja ovlaštenja organizacijama za certifikaciju djelatnika
kao i provođenje nadzora na radom ovlaštenih organizacija.

*2.2. Odsjek za certificiranje i homologaciju*

Članak 9.

Odsjek za certificiranje i homologacije obavlja upravne i stručne
poslove u području certifikacije proizvoda, postupaka i
usluga, certifikacije sustava kakvoće i djelatnika, homologacije
vozila, surađuje s međunarodnim organizacijama iz ovih
područja i vodi propisane evidencije.

3. ODJEL ZA MJERITELJSTVO

Članak 10.

Odjel za mjeriteljstvo obavlja upravne i stručne poslove
koji se odnose na provođenje zakona i drugih propisa iz područja
mjeriteljstva, mjernih jedinica i nadzora predmeta od plemenitih
kovina i pakovina, kao što su provođenje postupaka tipnog
ispitivanja, umjeravanje mjerila, mjeriteljske sljedivosti etalona,
ovjeravanje mjerila, nadzora predmeta od plemenitih kovina, suradnja
s međunarodnim organizacijama iz ovog područja te vođenje
potrebnih evidencija.

Za obavljanje poslova iz djelokruga odjela ustrojavaju se:

3.1. Odsjek za mjerila,

3.2. Odsjek mjeriteljskih poslova - područna jedinica Zagreb,

3.3. Odsjek mjeriteljskih poslova - područna jedinica Rijeka,

3.4. Odsjek mjeriteljskih poslova - područna jedinica Split,

3.5. Odsjek mjeriteljskih poslova - područna jedinica Osijek.

*3.1. Odsjek za mjerila*

Članak 11.

Odsjek za mjerila i nadzor obavlja upravne i stručne poslove
koji se odnose na provođenje zakona i drugih propisa iz područja
mjernih jedinica, mjerila, nadzora predmeta od plemenitih kovina
i pakovina, ovlašćivanje i potvrđivanje mjeriteljskih
laboratorija, surađuje s međunarodnim organizacijama iz
područja svoje djelatnosti, vodi propisane evidencije te
obavlja nadzor iz područja djelatnosti odjela.

*3.2. - 3.5. Odsjeci mjeriteljskog nadzora*

Članak 12.

U odsjecima mjeriteljskog nadzora u područnim jedinicama
u Zagrebu, Rijeci, Splitu i Osijeku obavljaju se poslovi mjeriteljskog
nadzora, poslovi provođenja postupka tipskog ispitivanja mjerila,
poslovi osiguravanja mjeriteljske sljedivosti etalona, poslovi
umjeravanja etalona i ovjeravanja mjerila, poslovi ispitivanja
sukladnosti mjerila te poslovi nadzora predmeta od plemenitih
kovina i pakovina.

4. ODJEL ZA IZDAVAČKU DJELATNOST I INFORMACIJSKO-DOKUMENTACIJSKE
POSLOVE

Članak 13.

Odjel za izdavačku djelatnost i informacijsko-dokumentacijske
poslove obavlja poslove izdavanja normi te drugih dokumenata Zavoda,
izdaje glasilo Zavoda, prikuplja i obrađuje podatke o hrvatskim
normama i tehničkim propisima, izdaje djelomične
i cjelovite kataloge norma, te ostala pisana izdanja s područje
normizacije, upravljanja kakvoćom, mjeriteljstva i nadzora
predmeta od plemenitih kovina, surađuje s međunarodnim
informacijskim sustavima oblikuje i koristi odgovarajuće
baze podataka, obavlja poslove informacijsko-dokumentacijske središnjice
te održava i vodi rad informatičkog sustava Zavoda.

Za obavljanje poslova iz djelokruga odjela za izdavačku
djelatnost i informacijsko-dokumentacijske poslove ustrojavaju
se:

4.1. Odsjek za izdavačku djelatnost,

4.2. Odsjek za informatičko dokumentacijske poslove.

*4.1 Odsjek za izdavačku djelatnost*

Članak 14.

Odsjek za izdavačku djelatnost obavlja poslove na izdavanju
normi te drugih dokumenata i publikacija iz djelokruga rada Zavoda
te izdaje periodične publikacije (Glasilo Zavoda, Katalog
hrvatkih normi i Program rada na pripremi hrvatskih norma). Obavlja
poslove na izdavanju hrvatskih normi i drugih normizacijskih dokumenata
i publikacija na elektroničkim nosačima (disketama,
CD-ovima, putem interneta). Sudjeluje u prikupljanju podataka
o hrvatskim normama i oblikovanju kataloga. Organizira i vodi
poslove na terminološkom ujednačivanju i korigiranju
tekstova publikacija koje izdaje Zavod. Provodi razredbu hrvatskih
norma za potrebe njihova katalogiziranja.

*4.2 Odsjek za informacijsko dokumentacijske poslove*

Članak 15.

Odsjek za informacijsko dokumentacijske poslove vodi poslove na
održavanju zbirki hrvatskih normi, zbirki normi međunarodnih
organizacija (ISO, IEC), europskih normi (CEN, CENELEC, ETSI)
te zbirki normi određenih nacionalnih organizacija koje su
značajne za korisnike u Republici Hrvatskoj kao i zbirke
drugih normativnih dokumenata iz područja rada Zavoda.
Organizira rad normoteke putem koje pruža korisnicima normi
podatke o hrvatskim, međunarodnim, europskim i drugim normama
te im omogućuje uvid i korištenje tih norma i drugih
publikacija iz područja normizacije (priručnici,
upute, katalozi, programi rada, glasila svih međunarodnih
i europskih organizacija te niza nacionalnih normizacijskih organizacija).
Osigurava odgovarajuće baze podataka za pronalaženje
i pretraživanje podataka o normama i sličnim dokumentima.

Organizira i vodi Informacijsko središte o hrvatskim tehničkim
propisima, normama, postupcima za ocjenu sukladnosti te o primjeni
sanitarnih i fitosanitarnih mjera. Informacijsko središte
služi za provođenje obveza iz Sporazuma o tehničkim
zaprekama trgovini (TBT) i Sporazuma o primjeni sanitarnih i fitosanitarnih
mjera (SPS) pri Svjetskoj trgovinskoj organizaciji (WTO). Sudjeluje
u radu međunarodne mreže ISO-a (ISONET) i WTO-a o normama,
tehničkim propisima i sustavima potvrđivanja. Ono obavješćuje
Tajništvo WTO-a (provodi notifikacije) o hrvatskim tehničkim
propisima i normama te sanitarnim i fitosanitarnim mjerama. Odgovara
na upite zainteresiranih inozemnih stranaka koji traže podatke
i dokumentaciju o tehničkim propisima koji su na snazi
u Republici Hrvatskoj, hrvatskim normama i postupcima za ocjenu
sukladnosti te druge podatke koji se tiču tehničkih
zahtjeva za stavljanje proizvoda na hrvatsko tržište.
Organizira i vodi baze podataka za potrebe rada Informacijskog
središta te sudjeluje u izradbi kataloga hrvatskih normi.

5. ODJEL ZA PRAVNE, FINANCIJSKE I ZAJEDNIČKE POSLOVE

Članak 16.

U odjelu za pravne, financijske i zajedničke poslove obavljaju
se svi pravni poslovi Zavoda, oblikovanje zakonskih i podzakonskih
akata, vođenje najsloženijih upravnih poslova, vođenje
upravnog nadzora, poslovi službeničkih odnosa, zdravstvenog
i mirovinskog osiguranja, financijsko-knjigovodstveni poslovi,
prijem i otprema spisa i arhiva.

Za obavljanje poslova iz djelokruga odjela ustrojavaju se:

5.1. Odsjek za pravne, kadrovske i zajedničke poslove,

5.2. Odsjek za financijske poslove.

*5.1. Odsjek za pravne, kadrovske i zajedničke
poslove*

Članak 17.

Odsjek za pravne, kadrovske i zajedničke poslove obavlja
upravne i stručne poslove kao što su provođenje
zakona i propisa iz djelokruga Zavoda, izrađuje nacrte zakona
i podzakonskih akata, obavlja i druge pravne i zajedničke
poslove, poslove koji se odnose na pripremu rješenja i administrativne
poslove u oblasti radnih odnosa državnih službenika
i namještenika u Zavodu, vodi osobni očevidnik za
državne službenike i namještenike Zavoda, poslove
vezane za stručno osposobljavanje i usavršavanje zaposlenika
te poslove prijama otpreme i arhiviranja spisa za sve ustrojstvene
jedinice Zavoda.

*5.2. Odsjek za financijske poslove*

Članak 18.

Odsjek za financijske poslove obavlja financijsko-planske i računovodstvene
poslove koji se odnose na izradu i ostvarivanje financijskih planova,
korištenje sredstava iz proračuna, analitičko
praćenje financijskih ostvarenja, stručne poslove
koji se odnose na izradu periodičnih obračuna i
zaključnih računa, izrađuje stručne podloge
za područje računovodstva za potrebe Zavoda, godišnji
popis materijalnih sredstava, prikupljanje dokumentacija i plaćenih
obveza, provedbu kontiranje i izrađivanje kontnog plana, poslove
knjiženja, gotovinskih uplata i isplata, likvidacija i obračuna
plaća i drugih primanja te vođenje potrebnih evidencija.

6. KABINET RAVNATELJA

Članak 19.

Kabinet ravnatelja obavlja stručne i administrativne poslove
za službene potrebe ravnatelja, protokolarne poslove za ravnatelja
i njegovog zamjenika, poslove u svezi sa sredstvima javnog priopćavanja,
poslove u odnosima s Vladom Republike Hrvatske i Hrvatskim državnim
Saborom te drugim tijelima središnje državne vlasti,
poslove vezane za rad stručnog kolegija , koordinira međunarodnu
suradnju Zavoda te obavlja poslove vezane za rad Nacionalnog vijeća
za ovlašćivanje i Središnjeg savjeta za mjeriteljstvo.

IV. UPRAVLJANJE ZAVODOM

Članak 20.

Radom Zavoda upravlja ravnatelj.

Zamjenik ravnatelja zamjenjuje ravnatelja u slučaju njegove
odsutnosti i spriječenosti te obavlja i druge poslove koje
mu povjeri ravnatelj.

Članak 21.

Radom odjela upravljaju načelnici odjela.

U slučaju odsutnosti ili spriječenosti načelnika
odjela zamjenjuje službenik kojega je načelnik odjela
odredio.

Članak 22.

Odsjekom upravlja donačelnik odsjeka, a odsjekom-područnom
jedinicom upravlja pročelnik.

Članak 23.

Kabinetom ravnatelja upravlja tajnik Kabineta po položaju
donačelnik odsjeka.

Članak 24.

Načelnici odjela za svoj rad odgovorni su ravnatelju Zavoda.

Donačelnici odsjeka i pročelnici područnih
jedinica za svoj rad odgovorni su načelniku odjela u sastavu
kojeg je odsjek odnosno područna jedinica i ravnatelju
Zavoda.

Tajnik Kabineta odgovoran je za svoj rad ravnatelju Zavoda.

V. SLUŽBENICI I NAMJEŠTENICI ZAVODA

Članak 25.

Poslove i zadaće iz djelokruga Zavoda, ovisno o vrsti, složenosti,
stručnoj spremi i drugim uvjetima, obavljaju službenici
i namještenici raspoređeni u službenička
zvanja i položaje te namještenička radna mjesta.

Okvirni broj državnih službenika i namještenika
potrebnih za obavljanje poslova iz djelokruga Zavoda prikazan
je u tablici koja je sastavni dio ove Uredbe, a koja se ne objavljuje
u »Narodnim novinama«.

VI. SURADNJA S DRUGIM TIJELIMA DRŽAVNE UPRAVE I PRAVNIM
OSOBAMA KOJE IMAJU JAVNE OVLASTI

Članak 26.

Zavod surađuje s drugim tijelima državne uprave i pravnim
osobama koje imaju javne ovlasti u vezi sa ostvarenjem upravnih
i drugih stručnih poslova iz djelokruga Zavoda.

Zavod surađuje sa stručnim, znanstvenim i drugim ustanovama,
radi rješavanja pojedinih stručnih i upravnih pitanja
iz djelokruga Zavoda.

Aktom o osnivanju tijela iz stavka 3. ovog članka utvrđuje
se djelokrug i način rada stručnog savjeta odnosno
radne skupine.

VII. PRELAZNE I ZAVRŠNE ODREDBE

Članak 27.

Pitanja od značaja za rad Zavoda koja nisu uređena
Zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Zavoda.

Pravilnikom iz stavka 1. ovog članka utvrdit će se
potreban broj državnih službenika i namještenika
s naznakom njihovih temeljnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Zavoda.

Ravnatelj će, u roku od trideset dana od dana stupanja na
snagu ove Uredbe, donijeti Pravilnik o unutarnjem redu Zavoda.

Članak 28.

Danom stupanja na snagu ove Uredbe prestaje važiti Uredba
o unutarnjem ustrojstvu Državnog zavoda za normizaciju i
mjeriteljstvo, klasa: 623-03/95-01/22, urbroj: 5030116-96-2, od
6. lipnja 1996. godine.

Članak 29.

Ova Uredba stupa na snagu osmoga dana od dana objave u »Narodnim
novinama«.

Klasa: 023-03/00-01/25
Urbroj: 5030115-00-2
Zagreb, 5. svibnja 2000.

Potpredsjednik,
zamjenik predsjednika
**dr. sc. Goran Granić,** v. r.

Uredba, NN 48/2000-1087